[pic] | KOMISIJA EVROPSKIH SKUPNOSTI |

Bruselj, 13.2.2006

COM(2006) 58 konč.

2001/0004 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga

DIREKTIVE EVROPSKEGA PARLAMENTA IN SVETA o strojih in spremembah Direktive 95/16/ES

O SPREMEMBAH PREDLOGA KOMISIJE v skladu s členom 250(2) Pogodbe ES

2001/0004 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga

DIREKTIVE EVROPSKEGA PARLAMENTA IN SVETA o strojih in spremembah Direktive 95/16/ES

1. UVOD

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih je predlagal Evropski parlament ob drugi obravnavi. Komisija oblikuje spodaj podano mnenje o spremembah, ki jih je predlagal Parlament.

2. OZADJE

1. Datum predložitve predloga Parlamentu in Svetu: 26. januar 2001

2. Mnenje Ekonomsko-socialnega odbora: 12. september 2001

3. Datum mnenja Parlamenta ob prvi obravnavi: 4. julij 2002

4. Datum predložitve spremenjenega predloga: 11. februar 2003

5. Datum političnega dogovora v Svetu: 24. september 2004

6. Datum sprejetja skupnega stališča: 18. julij 2005 (soglasje)

7. Datum mnenja ob drugi obravnavi: 15. december 2005

3. NAMEN PREDLOGA

Namen začetnega predloga je bil zagotoviti prosti pretok izdelkov, ki spadajo na področje uporabe te direktive, z zagotovitvijo visoke ravni zaščite na področju zdravja, varnosti in varstva potrošnikov. Izdelki, ki spadajo na področje uporabe te direktive, so v glavnem stroji in izdelki, ki se uporabljajo v povezavi s stroji.

V skladu s sklepi poročila Molitor iz leta 1994 je bil cilj prvotnega predloga zagotoviti boljšo opredelitev različnih konceptov z namenom razjasniti nekatere vidike in zagotoviti enotnejšo uporabo. V ta namen so bili natančneje pojasnjeni postopki ugotavljanja skladnosti in nadzorovanja trga, da bi se izognili različnim razlagam teh postopkov.

Začetni predlog za revizijo Direktive o strojih je bil pripravljen na podlagi predlogov, ki jih je oblikovala visoka skupina neodvisnih strokovnjakov z različnih področij. Upoštevale so se tudi izkušnje, pridobljene ob praktični uporabi spremenjene Direktive 89/392/EGS[1].

Glavni elementi začetnega predloga so bili:

- Boljša opredelitev področja uporabe Direktive, razjasnitev meje z drugimi direktivami, zlasti z Direktivo o nizki napetosti[2] in Direktivo o dvigalih[3], ter jasnejši opis koncepta „delno zgrajenega stroja“;

- Krepitev določb v zvezi z nadzorovanjem trga in priglasitvijo organov za ugotavljanje skladnosti;

- Uvedba postopka za celovito zagotavljanje kakovosti pri določenih kategorijah strojev.

Da bi nadalje izboljšala Direktivo, je Komisija v svoj spremenjeni predlog vključila veliko predlogov Evropskega parlamenta.

4. MNENJE KOMISIJE O SPREMEMBAH, KI JIH JE SPREJEL EVROPSKI PARLAMENT

Spremembe, ki jih je Komisija sprejela

Komisija lahko v celoti sprejme vseh 9 sprememb Evropskega parlamenta. Te so rezultat kompromisnega svežnja, dogovorjenega med Evropskim parlamentom in Svetom zaradi sprejetja Direktive v drugi obravnavi. Spremembe so v skladu s cilji predloga Komisije in ohranjajo ravnotežje interesov iz skupnega stališča.

Spremembe skupnega stališča zadevajo predvsem krepitev nadzorovanja trga in razjasnitev statusa znaka CE, področje uporabe, zaupnost ter obveznosti priglašenih organov v okviru sistemov izdajanja certifikatov za celovito zagotavljanje kakovosti.

Sklenitev kompromisnega svežnja so olajšale tri izjave, ki jih je Komisija dala na plenarnem zasedanju decembra 2005 (glej Prilogo).

5. SKLEP

V skladu s členom 250(2) Pogodbe ES Komisija spremeni svoj predlog, kot je določeno

zgoraj.

PRILOGA

Izjave Komisije:

Znak CE

Ne da bi posegala v spoštovanje zakonodaje Skupnosti, bo Komisija v okviru revizije novega pristopa, načrtovane sredi leta 2006, razjasnila pogoje za namestitev drugih znakov – nacionalnih, evropskih ali zasebnih – v povezavi z znakom CE.

Traktorji I

Parlament, Svet in Komisija izjavljajo, da je treba z namenom upoštevanja vseh vidikov, povezanih z zdravjem in varnostjo kmetijskih ter gozdarskih traktorjev, v eni sami usklajeni direktivi, preoblikovati Direktivo 2003/37/ES o homologaciji kmetijskih in gozdarskih traktorjev, njihovih priklopnikov in zamenljivih vlečenih strojev ter njihovih sistemov, sestavnih delov in samostojnih tehničnih enot, da bi tako obravnavali vsa pomembna tveganja Direktive o strojih.

V takšno preoblikovanje Direktive 2003/37/ES je treba vključiti spremembo Direktive o strojih, z namenom črtati izraz „v zvezi s tveganji“ v prvi alinei člena 1(2)(e).

Traktorji II

Komisija prepoznava potrebo, da se v direktive o kmetijskih in gozdarskih traktorjih vključijo nadaljnje zahteve v zvezi s tveganji, ki še niso zajete v teh direktivah. Komisija v ta namen proučuje ustrezne ukrepe, ki vključujejo sklicevanja na uredbe Združenih narodov, standarde CEN in ISO ter kodekse OECD.

[1] Direktiva Sveta 89/392/EGS z dne 14. junija 1989 o približevanju zakonov držav članic o strojih (UL L 183, 29.6.1989, str. 9). Ta direktiva je bila kodificirana z Direktivo 98/37/ES Evropskega parlamenta in Sveta z dne 22. junija 1998 o približevanju zakonov držav članic o strojih (UL L 331, 23.7.1998, str. 1). Direktiva, kakor je bila spremenjena z Direktivo 98/79/ES (UL L 331, 7.12.1998, str. 1).

[2] Direktiva Sveta 73/23/EGS z dne 19. februarja 1973 o uskladitvi zakonodaje držav članic v zvezi z električno opremo, konstruirano za uporabo znotraj določenih napetostnih mej (UL L 77, 26.3.1973, str. 29). Direktiva, kakor je bila spremenjena z Direktivo 93/68/EGS (UL L 220, 30.8.2003, str. 1).

[3] Direktiva 95/16/ES Evropskega parlamenta in Sveta z dne 29. junija 1995 o približevanju zakonodaje držav članic v zvezi z dvigali (UL L 213, 7.9.1995, str. 1). Direktiva, kakor je bila spremenjena z Uredbo (ES) št. 1882/2003 (UL L 284, 31.10.2003, str. 1).